Jahinduse arengukava

2008-2013


Jahinduse arengukava 

aastateks 2008–2013

Sisukord

Sisukord
2

Sissejuhatus 
3

1. Jahiõigus ja jahimaa suurus
5

2. Jahinduse korraldamine ja institutsioonid
8

 
11

3. Ulukiasurkondade seire, teadusuuringud ja kaitse
16

4. Jahiulukite tekitatud kahjustused
20

5. Jahinduse rahastamine ja jahiulukivaru realiseerimine
26

6. Jahinduse maine ja avalikkuse teavitamine
30


Sissejuhatus 

Eesti taasiseseisvumisele järgnenud aastad tõid kaasa olulisi muudatusi enamikus riigielu valdkondadest. Jahindustegevuse riiklik korraldamine ja organisatsiooniline struktuur on püsinud alates Eesti Jahimeeste Seltsi (edaspidi EJS) moodustamisest 1967. aastal tänaseni üllatavalt stabiilsena. See näitab süsteemi tugevust ja seda, et ta on olnud ka enam-vähem sobiv paljudele huvigruppidele. Igatahes on jahipidamine kui hobi jäänud seniajani kättesaadavaks enamikule asjasthuvitatuist, sõltumata sissetulekust ja positsioonist ühiskonnas. Sellegipoolest on teravnenud mõningad juba varem prognoositud vastuolud ja ilmnenud probleemid, mille lahendamine eeldab muudatusi õigusaktides, organisatsioonides jne. Eesti taasiseseisvumisega kaasnenud maaomandi teke, liitumine Euroopa Liiduga ja ühiskonna areng on oluliselt mõjutamas jahinduses toimuvat. Jahinduse jätkusuutlikuks arenguks on möödapääsmatu eri huvigruppide vaheline kokkulepe jahindussektori arenguprioriteetides ning nende saavutamise viisides. 

Keskkonnaministeerium kutsus 2006. aastal kokku töörühma eesmärgiga koostada looduskaitset ja maaelu väärtustav jahinduse arengukava. Töörühm lähtus põhimõttest, et jahindusliku tegevuse peamine eesmärk on liikide mitmekesisuse ning elupaikade ja liikide vahelise ökoloogilise tasakaalu säilitamine, arvestades seejuures mitmete huvigruppide ootusi ning jahinduse rekreatiivseid, sotsiaalseid ja majanduslikke aspekte. Arengukava koostamiseks kokku kutsutud töörühma töös osalesid asjatundjad Keskkonnaministeeriumist (sh maakonna keskkonnateenistusest), Metsakaitse- ja Metsauuenduskeskusest, Riigimetsa Majandamise Keskusest, Riiklikust Looduskaitsekeskusest, Info- ja Tehnokeskusest, Riigikogust, Eesti Jahimeeste Seltsist, Eesti Erametsaliidust ja Eesti Maaülikoolist. Arengukavale on andnud hinnangu ka keskkonnaministri kokku kutsutud ja mitmete huvigruppide esindajatest koosnev jahindusnõukogu ning tegevus on kooskõlastatud asjaomaste ministeeriumidega.

Arvestades maapiirkondade sotsiaal-majanduslikku olukorda, eraomandi killustatust ja omaniketa maade olemasolu ning Eesti jahinduses välja kujunenud traditsioone (sh kollektiivset jahipidamist), on arengukava koostamisel lähtutud põhimõttest säilitada Eesti jahinduses väljakujunenud suured jahipiirkonnad, kus jahipidamisõigust omavad jahindusorganisatsioonid tegutsevad pikaajaliste kasutusõiguslubade alusel. Suurte jahipiirkondade säilitamisel on lähtutud peamiselt ulukiasurkondade optimaalse kasutamise ja looduskaitse seisukohast soodsa seisundi säilitamise vajadusest. Arengukava põhimõtete kohaselt maaomanikul puudub jätkuvalt õigus otsustada, kes tema maadel jahindustegevust korraldab. Sellise olukorra tasakaalustamiseks, arvestades maamajanduse ja sotsiaalseid eesmärke kavandatakse senisest tõhusamad meetmed ulukite tekitatud suuremate kahjustuste vältimiseks. Muudatustega õigusaktides ja suhtekorralduse parandamisega tagatakse maaomanikele senisest paremad võimalused jahindustegevuses osalemiseks. Arengukavas planeeritud tegevus ei määra jahinduse äriliste funktsioonide osatähtsuse suurendamist, samas on jahindustegevusega tulu teenimine endiselt võimalik, kui see ei satu vastuollu maamajanduse või jahinduse looduskaitsega seotud eesmärkidega. 

Jahinduses kavandatu kooskõla kindlustamiseks teistes valdkondades toimuvaga on arengukava koostamisel lähtutud mitmetest riigisisestest ja rahvusvahelistest strateegiatest ja lepetest. Jahinduse arengukava on Eesti metsanduse arengukava (aastani 2010) metsakasutuse mitmekesistamise peatüki edasiarendus jahinduse küsimustes. Lisaks nimetatud dokumendile on jahinduse arengukava kohane tegevus kooskõlas Eesti looduskaitse arengukavaga aastani 2035 (eelnõu), Eesti keskkonnastrateegiaga aastani 2030 ning Eesti suurkiskjate ohjamise ja kaitsekorralduskavaga aastateks 2002–2011. 

Eesti on ühinenud ohustatud liikide isenditega rahvusvahelise kauplemise Washingtoni konventsiooniga (CITES), taimestiku ja loomastiku ning nende elupaikade kaitse Berni konventsiooniga ja bioloogilise mitmekesisuse Rio de Janeiro konventsiooniga. Euroopa Nõukogu direktiividest 79/409/EMÜ ja 92/43/EMÜ (nn linnu- ja loodusdirektiiv) tulenevad muudatused jahiulukite nimistus ning teatud liikide isendite (nt suurkiskjate) kasutamise olulised või vähemolulised kitsendused. 

Arengukavas käsitletud tegevuse juures on välja toodud toimingute kavandatud maksumus. Tegevuse rahastamise planeerimisel ei ole kavandatud iga-aastase jahipiirkonna kasutusõiguse tasu muutmist kogu perioodi kestel. Tegevuse koondmaksumuseks on planeeritud aastateks 2008–2013 53 350 000 krooni, sellest 11 000 000 krooni kaetakse riigieelarvest ja 42 350 000 krooni SA Keskkonnainvesteeringute Keskuse (edaspidi KIK) eelarvest
. Arengukava kogumaksumuse planeerimisel on arvestatud võimalike muudatustega juhul, kui lisaks arengukavale algatatakse rahvusvahelisi koostööprojekte või kasutatakse Euroopa Liidu vahendeid. 

Arengukava täiendamist, elluviimist, hindamist ja aruandlust koordineerib Keskkonnaministeerium keskkonnaministri kokku kutsutud jahindusnõukogu kaudu. Aruandlus ning rahastamine toimub Keskkonnaministeeriumi organisatsioonipõhise arengukava ja Keskkonnategevuskava (aastateks 2007–2013) kaudu (sh KIKi kaudu). 

Arengukava koostajad avaldavad tänu kõigile, kes eri etappidel töös osalesid ning töö raames toimunud mõttevahetustesse oma panuse andsid.

1. Jahiõigus ja jahimaa suurus

Olemasoleva olukorra kirjeldus

Jahiõigus on läbi aegade olnud üks maaomanike põliseid õigusi. Enamikus Euroopa riikides kuulubki jahiõigus maaomanikule, kes võib soovi korral oma jahiõiguse edasi rentida temale sobivale jahirentnikule. Suurulukeid tohib ka sel juhul küttida siiski vaid suurematelt territooriumidelt, mistõttu maaomanikel tuleb vajaduse korral oma maad ühes ringpiiris ühendada. Sisuliselt tähendab see maaomanike jaoks, et jahimaa kasutamise lepingutes sätestatakse mõlema poole või kõigi osaliste õigused ja kohustused ning ulukiliha või jahirent ongi reaalne kompensatsioon tekitatud kahjude eest. Seega kui leidub sobiv alternatiiv (nt rahaline kompensatsioon, õigus jahti pidada jne), võib ulukikahjustuste taluvuse piir olla väga kõrge. Kindlasti on konfliktide summutamise, maaomanike õiglustunde ning maapiirkondade sotsiaalse sidususe seisukohalt oluline, et ka maaomanikud saaksid ise jahipidamisega tegelda. 

1940. aastast kuni Eesti taasiseseisvumiseni oli maa riigi omandis ning jahinduse korraldamiseks moodustati metsamajandite, metskondade, kolhooside ja sovhooside piire järgivad jahipiirkonnad, kus jahipidamisõigus oli kohalikel jahimeestel. Endiste metsamajandite maadele, kus asusid suuremad metsamassiivid, moodustati riigijahimajandid. Suured jahipiirkonnad on püsinud pea muutumatuna ligi pool sajandit. Jahiseaduses on sätestatud suuruluki jahiks vajaliku minimaalse jahipiirkonna suuruseks 5000 hektarit. Suuremate muutusteta püsinud jahipiirkonnad ja jahindustegevuses väljakujunenud organisatsiooniline struktuur on tõenäoliselt olnud eelduseks ulukiasurkondade hea seisundi ja liikide mitmekesisuse säilitamisele.

Maareform on lõppjärgus ja vastuvõetud õigusaktidega on tagatud formaaljuriidiline selgus põhimõttelistes küsimustes ja regulatsioonides. Maaomanikul on võimalik jahipidamine keelata või lepinguliste suhete alusel seada jahipidamisele täiendavaid tingimusi. Paraku on maaomand valdavalt tähistamata ja maaomanikud elavad sageli maaomandist kaugel, mistõttu jahimaakasutajate soovi lepingut sõlmida võivad takistada raskused maaomanikega kontakteerumisel ning lisaks ka maaomandite väikestest mõõtmetest tulenev maaomanike suur arv. Lepingute sõlmimist võib pärssida ka maaomanike ebapiisav teadlikkus jahindustegevuse vajalikkusest ning vähestest õigusalastest teadmistest tekkinud hirm ja soovimatus lepingule alla kirjutada. 

Jahimehest maaomanikud (ka maaomaniku vanemad, abikaasa ja lapsed) võivad oma kinnistul jahti (suurulukijaht välja arvatud) pidada juhul, kui kinnistu suurus on vähemalt 20 hektarit. Kinnistu suurusest tulenev piirang takistab siiski põhjendamatult maaomanikest jahimeeste jahiõiguse realiseerimist ja on sellisena ebaotstarbekas, arvestades püsivat vajadust mõnede jahiulukite arvukust ohjata või näiteks vajadust hirmutada jäneseid õunapuude juurest, rebast kanalast, hallrästaid kirsipuult jne.

Üheksa protsenti kogu eesti jahiterritooriumist on jäetud riigi kasutusse ning neil aladel korraldab jahindustegevust Riigimetsa Majandamise Keskus (edaspidi RMK). Paraku ei võimalda praegustes riigijahimajandites riigi- (st metskondade) ja eramaade killustatus riigil tegelda jahindusega üksnes riigimaadel. Riigi hallata jäetud jahipiirkondades on põlise riigimetsamaa osakaal praeguseks vaid 43%. Kuna RMK hallatavates jahipiirkondades tegutsevad vaid elukutselised jäägrid, puudub ligi viiel protsendil Eesti jahiterritooriumil maaomandit omavatel jahimeestel võimalus kuuluda oma maadel jahinduslikku tegevust korraldava jahindusorganisatsiooni koosseisu ning pidada jahti suurulukitele nii, nagu see toimub eraõiguslikes jahipiirkondades. Selline jahindustegevuse piirang jätab maaomanikud ilma võimalusest jahindustegevust mõjutada, vähendab maaelu mitmekesistamise võimalusi ega soodusta maapiirkondade sotsiaalset sidusust. Ka ei ole eraõiguslikel jahindusorganisatsioonidel kohustust võtta liikmeks jahipiirkonnas kinnistuid omavaid jahimehi. 

Peamised probleemid

· Kinnistu mõõtmetest tulenev väikeulukijahi piirang takistab põhjendamatult maaomanikest jahimehi oma jahiõigust realiseerimast.

· Jahindusorganisatsioonidel (sh riigijahimajanditel) ei ole kohustust võtta liikmeks jahipiirkonnas kinnistuid omavaid jahimehi.

· Jahipiirkonna kasutajate soovi lepingut sõlmida raskendab maaomandite väiksestest mõõtmetest tulenev maaomanike suur arv ja raskused maaomanikega kontakti saamisel. 

Eesmärgid

· Säilitada suuruluki jahiks suured jahipiirkonnad.

· Tagada paremad võimalused maaomanike jahiõiguse realiseerimiseks.

Tegevus eesmärkide saavutamiseks

· Jahimaa suuruse määramisel lähtutakse jahiulukite ökoloogiast ning jahifauna kasutamise ja kaitse efektiivsest korraldamisest. Suuruluki küttimiseks vajalik jahipiirkonna suurus on ka edaspidi ühes ringpiiris vähemalt 5000 hektarit ja jahipiirkonna moodustab keskkonnaminister. Jahiseaduses sätestatakse maaomanikust jahimehe õigus oma kinnistul jahti (välja arvatud suurulukijahti) pidada sõltumata kinnistu suurusest. 

· Säilib põhimõte, et vabas looduses elavad jahiulukid on peremehetu vara ning maaomanikul on piiratud õigus oma kinnistul jahti (välja arvatud suurulukijahti) pidada. Keskkonnaministri moodustatud jahipiirkonnas on õigus jahti pidada jahipiirkonna kasutajal ning jahipiirkond antakse kasutusse haldusakti ehk jahipiirkonna kasutusõiguse loaga. Maaomanik ei saa endiselt otsustada, kes tema kinnistul jahti peab, kuid ta võib oma kinnistul jahipidamiseks tingimusi seada või jahipidamise keelata. 

· Õigusaktis sätestatakse jahipiirkonnas olulise suurusega kinnistut omava jahimehe õigus saada kohaliku jahindusorganisatsiooni liikmeks.

· Õigusaktis sätestatakse jahipiirkonna kasutaja õigus pidada jahti maaomandil, kui maaomanik ei ole jahipidamist keelanud. 

Peamised tulemused

Maaomanikul on õigus olenemata kinnistu suurusest oma kinnistul jahti (välja arvatud suurulukijahti) pidada ning jahipiirkonna kasutajale jahipidamiseks tingimusi seada või jahipidamine keelata. Jahipiirkonna piirid määrab ka edaspidi keskkonnaminister ja sealjuures peab jahipiirkonna minimaalseks suuruseks olema endiselt 5000 hektarit. Jahipiirkond antakse ka edaspidi kasutusse kasutusõiguse loaga. Maaomanikel puudub endiselt õigus kaasa rääkida jahipiirkondade moodustamisel ja endale sobiva jahipiirkonna kasutaja valikul. Maaomanike õiglustunde ja maapiirkondade sotsiaalse sidususe suurendamiseks ning võimaluste pakkumiseks jahindustegevuses osalemiseks ja kaasarääkimiseks on jahipiirkonna kasutaja kohustatud jahipiirkonnas olulise suurusega kinnistut omava jahimehest maaomaniku tema soovil arvama oma organisatsiooni koosseisu. Edaspidi võib jahipiirkonna kasutaja pidada jahti ka tähistatud maaomandil, kui maaomanik ei ole jahipidamist keelanud ehk jahipidamiseks tingimuste seadmiseks peab maaomanik pöörduma jahipiirkonna kasutaja poole, mitte vastupidi.  

Õigusaktidega seotud tegevus 

Jrk nr
Tegevus
Periood
Vastutaja

1.1
Jahiseaduse muutmine, mis võimaldab maaomanikust jahimehel oma kinnistul jahti pidada sõltumata kinnistu suurusest.
2008
KKM

1.2
Õigusaktide muutmine, mis võimaldab maaomanikust jahimehel kuuluda kohaliku jahindusorganisatsiooni koosseisu.
2008
KKM 

1.3
Õigusaktide muutmine seoses jahipiirkonna kasutaja õigusega kasutada maaomandit jahipidamiseks.
2008
KKM

Tabelis kasutatud lühendid: KKM – Keskkonnaministeerium

2. Jahinduse korraldamine ja institutsioonid

Olemasoleva olukorra kirjeldus

Institutsioonid 

Eesti taasiseseisvumisega kaasnesid jahinduses mitmed institutsioonilised reformid. Praegu tegeleb jahinduse riikliku suunamisega Keskkonnaministeeriumi metsaosakond. Jahindusvaldkonna arengustrateegia kavandamiseks ja asjaomaste õigusaktide korrastamiseks on keskkonnaministeeriumi juurde moodustatud mitmesuguste huvirühmade esindajatest riiklik jahindusnõukogu. Jahinduspoliitika, valdkondlikke programmide ja tegevuskavade elluviimist ning õigusaktide täitmist (sh jahipidamist kaitsealadel) korraldavad keskkonnaministeeriumi struktuuriüksused – maakonna keskkonnateenistused. Paraku kohati on tuntav keskkonnateenistuste jahindusametnike ebaühtlane tase ja mittevastavus ametikohale esitatavatele nõuetele. 

Keskkonnaministeeriumi haldussalas on jahindusfunktsioonidega seotud veel Riigimetsa Majandamise keskus (edaspidi RMK) ning Metsakaitse- ja Metsauuenduskeskus. RMK ülesandeks on hallata riigi kasutada antud jahipiirkondi ja arendada seal jahindustegevust. Jahiseadusega on RMK jahimajanditele pandud teiste jahipiirkondadega võrreldes riiklikud lisaülesanded, mille täitmist eraldi ei finantseerita. Nende ülesannete täitmise strateegiline vajadus on oluliselt väiksem, kui jahiseadus sätestab. Seetõttu on ka nende ülesannete täitmine puudulik. RMK on riigitulundusasutus ning sellest tulenevalt on ka jahimajandite tegelik eesmärk jahindustegevusega (sh jahipidamisega eramaadel) tulu teenimine. Peale selle, et puudub riigijahipiirkondade olemasolu riiklikult oluline strateegiline eesmärk, on tänane RMK jahindustegevus ka majanduslikult ebarentaabel. Kuna jahimajandite kahjum ja investeerinud põhivarasse kaetakse metsa majandamisest saadud kasumiga, siis mõjutab riik sellisel juhul põhjendamatult maamajanduse avatud konkurentsi. Jahindustegevusega tulu teenimine on kaasa toonud intensiivse tulupõhise ressursikasutuse, mis võib rikkuda ulukiasurkondade ökoloogilist tasakaalu. Näiteks on RMK jahimajandites sokkude osakaal metskitse küttimisvalimis ligi kaks korda suurem kui teistes jahipiirkondades ning väikekiskjate küttimine pindala ühiku kohta on ligi kolm korda väiksem kui teistes jahipiirkondades. 

Metsakaitse- ja Metsauuenduskeskuse ulukiseireosakonna ja jahimaakorraldusosakonna ülesanne on varustada Keskkonnaministeeriumi vajaliku teabega ulukiasurkondade seisundist, teha ettepanekuid asurkondade kaitse ja jätkusuutliku kasutamise korraldamiseks ning koostada jahipiirkondade jahimaakorralduskavasid. Eestis on jahimaade korraldamisel pikk ajalugu. Viimastel aastatel on lisaks uluksõraliste elupaikadele hinnatud ka kopra elupaikade seisundit ning koostatud asurkonna kasutamise kavad ehk jahimaakorralduskavad. Jahimaakorralduskavas määratakse jahiulukitele elamiseks sobivate elupaikade osakaal ja kvaliteediastmed jahipiirkonnas ning sellest tulenevalt elupaikade mahutavus ehk jahiulukite minimaalne, optimaalne ja lubatud maksimaalne arvukus. Jahiulukite elupaigamahutavuse hindamise metoodika on väljatöötatud 1967. aastal ja täiendatud 1980ndatel aastatel. Sarnast elupaigamahutavuse hindamist on varem kasutatud Läti NSVs ja kasutatakse praegu Leedus ning Venemaal. Elupaigamahutavuse määramine ehk jahiulukite ressursivaliku modelleerimine eeldab põhjalikke teadmisi jahiulukite ökoloogiast, ülevaadet elupaikades toimuvatest muutustest (metsaraiest, põllukultuuride vaheldumisest) ning nõuab ilmastiku ja muude tegurite mõju arvestamist. Seega on jahiulukite elupaigamahutavuse hindamine väga keeruline ja piisava täpsuse saavutamine küsitav. Selliste mudelite praktikas ksutamine eeldab omakorda jahulukite arvukuse küllalt täpset määramist. 

Ulukiseireosakond on tänaseks töötanud kolm aastat (2005–2008). Osakond asutati eesmärgiga koondada koostöös ülikoolide ja Keskkonnaministeeriumi valitsemisalas olevate teiste riigiasutustega jahindusalast informatsiooni ning teostada jahiulukite seiret ja rakendusuuringuid. Probleemideks ulukiseireosakonna töös on materiaalse baasi ja kompetentsete töötajate vähesus (noore jahindusbioloogide koolkonna puudumine) ning teadusuuringute teostamiseks vajaliku uurimisterritooriumi puudumine. Kohati on ebapiisav jahipiirkonna kasutajate kogutud ja ulukiseireosakonna läbitöötatud uurimismaterjali tulemuste kohta antav tagasiside jahimeestele. Ka on probleemiks ühtsete riiklikult kinnitatud seire, rakendusuuringute ja jahimeste koolituse programmide puudumine. 

Valitsusvälistest organisatsioonidest koondab 60% Eesti jahimehi 1967. aastal asutatud Eesti Jahimeeste Selts (edaspidi EJS), kes esindab jahimehi õigusaktide väljatöötamisel ja rahvusvahelistes jahindusorganisatsioonides ning tegeleb jahikultuurialase tegevusega.

Jahipidamise korraldamine ja jahikultuur

Jahipidamise korraldamise tingimused on sätestatud jahiseaduses ja sellest tulenevates rakendusaktides, millest kõige olulisem on jahieeskiri. Jahiseadusest tulenevate rakendusaktide muutmist vastavalt vajadustele on seadusandja korraldanud operatiivselt, kuid otsuste langetamine vajab tulevikus osaliste laiemat kaasamist, nt jahindusnõukogu kaudu. Seadusandja kehtestatud jahipidamise alus on vajalik, kuid see peab olema põhjalikumalt läbimõeldud ja põhjendatud. Näiteks praegu ei saa ühes jahipiirkonnas väikeuluki küttimisluba omav jahimees osaleda teises jahipiirkonnas väikeulukitele korraldatavas ühisjahis, ilma et talle oleks välja kirjutatud selles jahipiirkonnas väikeuluki luba. Arvestades jahipidamise õigusnormide vähest rikkumist ja üldist elatustaseme tõusu riigis (mis on seoses illegaalse küttimise vähenemisega), tuleks üle vaadata range kontrolli eesmärgil kehtestatud sätted. 

Kultuurse jahindustegevuse tunnuseks on head jahindustavad, jahitrofeede väärtustamine ning jahikoerte õpetamine ja kasutamine jahipidamisel. EJS on eestvedajaks jahitrofeede väärtustamisel, hindamisel ja eksponeerimisel. EJS tütarettevõte OÜ Eesti Jahimees annab välja ajakirja Eesti Jahimees ning kirjastab mitmesuguseid jahikultuuriga seotud trükiseid. Jahilaskespordi propageerimise ja edendamisega tegeleb lisaks EJSle ka Eesti Jahispordi Liit.

Jahipidamist mõjutavad suundumused

Koos intensiivse valglinnastumisega sagenevad probleemid, mis on seotud sellega, et metsloomad elavad tiheda inimasustusega piirkondades või satuvad sinna juhuslikult. Praegusel ajal tegeleb tiheasustusaladele sattuvate loomadega Päästeamet, kuid tulevikus võib tekkida vajadus ka jahimeeste kaasamiseks. Samas ei ole Päästeametile ega jahimeestel selleks sobivat ettevalmistust ega vahendeid. Seoses Riikliku Looduskaitsekeskuse asutamisega on tekkinud võimalus ja vajadus üle vaadata ja selgemalt kokku leppida jahipidamise põhimõtted ja tööjaotus kaitsealadel, mis praegu ei ole liidetud jahipiirkondadega.

Peamised probleemid

· Huvigruppide vähene kaasatus jahinduspoliitiliste otsuste langetamisse (sh seadusloomesse).

· Jahindusvaldkonna informatsiooni kogumiseks asutatud Metsakaitse- ja Metsauuenduskeskuse ulukiseireosakonna puudulik materiaalne baas, kompetentsus ja inimressurss.

· Jahipidamisega seotud õigusaktidega seatud ebaotstarbekad nõuded või piirangud.

· Jahipidamise ja ulukite eluspüügi vähene reguleeritus tiheasustusaladel. 

· Riigijahipiirkondade ülesanded ja nende täitmise tulemuslikkus.

· Jahimeeste koolitus ei ole piisavalt korra- ja sihipärane.

· Kogutud ja läbitöötatud uurimismaterjali kohta jahimeestele antav tagasiside on ebapiisav. 

· Jahiulukite elupaigamahutavuse määramine on tänapäeva teadmistele tuginedes keeruline ja praktikas raskesti kasutatav.

Võimalused

· Jahinduspoliitika kujundamisel lähtutakse põhimõttest, et edaspidi tegeleb riik eelkõige õigusaktide väljatöötamisega ning täidab järelvalvaja rolli. Jahindustegevuse korraldamine, sh uluksõraliste küttimislimiitide määramine, jahimeeste koolitamine ja muu rakendustegevus jääb kolmanda sektori ülesandeks. 

· Ülesanded, mis ei kuulu avaliku võimu kompetentsi, delegeeritakse ühele jahimeeste katusorganisatsioonidest, määrates täpselt selle õigused, kohustused ja finantseerimise korra. Riik toetab kõiki Eesti jahimehi ühendava hea renomee ja läbipaistva juhtimisega partnerorganisatsiooni kujunemist. Riik suunab jahinduse arengukava rakendamise esimesel kolmel aastal KIKile laekuvast jahipiirkonna kasutusõiguse tasust vajaliku osa nimetatud organisatsioonile arengukavaga pandud ülesannete täitmiseks. Pikemas perspektiivis peavad jahimaade kasutajad ise finantseerima jahimaa kasutusõigusega kaasnevate kohustuste täitmist. 

Eesmärgid

· Tagada jahindusega tegelevate institutsioonide töö sihipärasus ja tulemuslikkus. 

· Tagada ulukiasurkondade seisundit arvestavad, paindlikud ja efektiivsed jahinduslikud regulatsioonid. 

· Säilitada ja kujundada Eestile omane jahikultuur.

Tegevus eesmärkide saavutamiseks

Jahindusvaldkonna institutsioonid ja koostöö

· Jahinduse strateegiliste otsuste ja õigusaktide väljatöötamisel või muutmisel on nõuandvaks organiks keskkonnaministri kokku kutsutud jahindusnõukogu. 

· Analüüsitakse Keskkonnaministeeriumi ja valitsemisala asutuste jahindusspetsialistide tööülesandeid ja tehakse ettepanekud töö efektiivsemaks korraldamiseks.

· Jahindust käsitlevate otsuste langetamiseks vajaliku informatsiooni ettevalmistamiseks arendatakse Keskkonnaministeeriumi valitsemisalas Metsakaitse- ja Metsauuenduskeskuse ulukiseireosakonna võimekust.

· Edendatakse ulukiseireosakonna koostööd ülikoolidega, kogutava teadusliku materjali baasil antakse üliõpilastele ja teaduskraadi taotlejatele võimalus tegelda jahindusbioloogiaalase uurimistööga ja sellega aidatakse kaasa uue jahindusbioloogide põlvkonna kujunemisele.

· Analüüsitakse riigi hallatavate jahipiirkondade praeguseid ülesanded ja nende täitmist. Lähtudes riigi jahinduspoliitikast ning strateegilistest vajadustest sõnastatakse riigi hallatavate jahipiirkondade ülesanded ning määratakse ülesannetega seotud vastutus ja tööjaotus eri asutuste vahel. Lepitakse kokku ülesannete täitmiseks vajalik riigi jahimaa suurus ning rahastamise põhimõtted. Riigile kuuluvate jahimaade strateegiliste funktsioonide määramisel lähtutakse põhimõttest, et ühe riigijahipiirkonna baasil moodustatakse uurimisala jahindusalase teadustöö jaoks. See uurimisala on lisaks Keskkonnaministeeriumi haldusala asutustele vajalik ülikoolide praktikabaasina ja üldiste loomaökoloogiliste uuringute teostamiseks. 

· Koostöös Päästeameti ja teiste valdkonnaga seotud osalistega töötatakse välja tegevuskava jahipidamise ja ulukite eluspüügi korraldamiseks ning ulukitega tekkivate probleemsituatsioonide lahendamiseks tiheasustusaladel.

Jahipidamise korraldamine

· Töötatakse välja ettepanekud jahipidamist käsitlevate regulatsioonide muutmiseks, lähtudes muuhulgas järgmistest vajadustest:

a) taotleda tinahaavlite kasutamise lubamist pärast 2010. aastat;

b) taotleda ilvese Eesti asurkonna kasutamist vastavalt Euroopa Nõukogu direktiivi 92/43/EMÜ viienda lisa erisustele ka pärast 2009. aastat; 

c) ajakohastada ja muuta otstarbekamaks jahiaegade, jahipidamisviiside ja -vahendite regulatsioone ning jahipidamiseks nõutavat dokumentatsiooni, arvestades ulukiasurkondade arvukuse dünaamikat ja jahipidamistavade muutumist. 

· Analüüsitakse kehtivas jahimaakorraldamise juhendis kehtestatud jahiulukite elupaigamahutavuse määramise kriteeriumeid ning vastavalt tänapäeva teadmistele jahiulukite ökoloogiast tehakse ettepanekud jahimaakorraldamise juhendi muutmiseks.

· Jahimaakorralduskavas määratakse kohustuslikus korras jahiulukite minimaalne arvukus, ehk piirmäär, mida maakonna keskkonnateenistus arvestab jahipidamise peatamisel. Jahiulukite maksimaalset arvukust jahimaakorralduskavas enam ei määrata. 

· Jahipiirkond antakse kasutusse kasutusõiguse loaga (haldusakt), millega määratletakse muuhulgas uluksõraliste sooline ja vanuseline struktuur küttimisvalimis.

· Jahiulukite iga-aastased küttimismahud (v.a suurkiskjad) määrab edaspidi jahipiirkonna kasutaja, esitades enne uue jahihooaja algust maakonna keskkonnateenistusele jahiulukite loendusandmed ja küttimissoovi. Lähtutakse põhimõttest, et kuna jahipiirkonna kasutaja vastutab edaspidi uluksõraliste ja kopra tekitatud ülemääraste kahjustuste tekkimise eest, peab jahipiirkonna kasutajal olema õigus operatiivselt reageerida ja küttimismahtu planeerida. Maakonna keskkonnateenistused, võttes arvesse esitatud loendusandmeid, küttimissoove, eelnevate perioodide küttimisedukust, ulukite tekitatud kahjustuste esinemist, Metsakaitse- ja Metsauuenduskeskuse ulukiseireosakonna seireandmeid jne, esitavad jahipiirkonna kasutajatele soovituslikud küttimismahud koos põhjendustega. Seega vähendatakse keskkonnateenistuste kehtestavat funktsiooni, kuid seevastu muudetakse efektiivsemaks riiklik seire ja keskkonnateenistuste suunav tegevus. Suurkiskjate küttimislimiidid kehtestab ka edaspidi riik (Keskkonnaministeerium), kuna tegemist on suurt eluterritooriumit vajava liigirühmaga ning kiskjate ohjamine on ka rahvusvaheliselt reguleeritud. Keskkonnateenistustel on siiski õigus vajaduse korral jahipidamine liigiti keelata või peatada jahipiirkonna kasutusõiguse luba, kui on põhjust arvata, et jahiulukite arvukus jahipiirkonnas on madalam jahimaakorralduskavas määratud minimaalsest arvukusest. Sellisel juhul ei teki ka jahimeestel kahju kompenseerimise kohustust, kuna siis on tegemist avaliku huviga, et säiliks asurkonna soodne seis. 

· Suurematel looduskaitsealadel ja rahvusparkides jahipidamise korraldamiseks jagatakse koostöös Riikliku Looduskaitsekeskusega kaitsealade territooriumid külgnevate jahipiirkondade vahel või moodustatakse uus jahipiirkond, sealjuures otsitakse sobiv lahendus jahi korraldamiseks väikesaartel asuvatel kaitsealadel. Väikesaari käsitletakse edaspidi üldisest jahikorraldusest eraldi, sh suurulukite küttimiseks vajaliku territooriumi erisuse kehtestamine. Jahipidamise tingimused määratakse kaitse-eeskirja ja kaitsekorralduskavaga, nende koostamisse kaasatakse jahindusspetsialistid. Jahimaakorralduskava tehakse kaitsealapõhiselt ja kohaldatakse jahipiirkondadele vastavalt kaitseala territooriumi jagunemisele jahipiirkondade vahel.

Jahikultuuri edendamine ja jahimeeste koolitus

· Koostatakse Eestile omase jahikultuuri säilitamise ja arendamise tegevuskava, võttes sh arvesse jahitrofeealase tegevuse tõhustamist, jahikoerte aretamist ja propageerimist ning jahimeeste laskeosavuse parandamist. 

· Kaasates mitmesuguseid jahindusorganisatsioone ja teiste huvigruppide (maaomanike, looduskaitsjate) esindajaid algatatakse arutelud jahinduse hea tava sõnastamiseks. Arutelude tulemuste põhjal töötab kokkukutsutud töörühm välja Eesti jahinduse hea tava.

· Koostatakse jahimeestele suunatud koolitusprogramm. Lisaks jahiseadusest lähtuvale koolitusele toetatakse ökoloogiat ja säästliku ressursikasutuse põhimõtteid tutvustavat jahimeeste koolitust. 

· Jahimeeste harimisele suunatud ajakirja jätkuv rahastamine ja igale jahimehele kojutoimetamine.

Peamised tulemused

Keskkonnaministeeriumi valitsemisala institutsioonide ülesanded on sihipärased ja tööjõuvajadus optimaalne. Metsakaitse- ja Metsauuenduskeskuse ulukiseireosakonnal suur potentsiaal  ja koostöö teiste riiklike institutsioonide ja valitsusväliste organisatsioonidega tagab hea ülevaate ulukiasurkondade seisundist ja võimaldab langetada kvaliteetsele informatsioonile põhinevaid otsuseid. Jahimeestelt nõutava jahistatistilise materjali vajadus on põhjendatud ja sihipärane. Jahipidamise korraldamiseks vajalike regulatsioonide nagu jahipidamisajad, lubatud jahipidamisviisid, ja -vahendid, vajaliku dokumentatsiooni täitmine jne. põhinevad jahiulukite bioloogilistel näitajatel ning jahiulukite arvukuse ja jahimeeste väärtushinnangute muutustel. Kõigile jahinduspoliitilistele otsustele annab hinnangu keskkonnaministri kokku kutsutud jahindusnõukogu. Riigijahipiirkondade osakaal ja funktsioonid tulenevad avalikust huvist ja on põhjendatud. Ühe riigijahipiirkonna funktsioon on jahinduslike teadusuuringute läbiviimise võimaldamine. Uluksõraliste küttimismahud (v.a suurkiskjad) planeerib jahipiirkonna kasutaja ning riigil on sealjuures soovituslik mitte kehtestav funktsioon. Samas on riigil õigus vajadusel jahipidamine peatada. Tiheasustusaladelt metsloomade eemaldamiseks on olemas selged põhimõtted ning osapoolte kohustused ja vastutus. Kaitsealadel on olemas piisav jahiulukite regulatsiooni võimekus ja kogu jahinduslik tegevus  on sihipärane. Jahimeeste koolitamise ja atesteerimise vajadus ja maht on põhjendatud ning selle läbiviimiseks vajalik infrastuktuur on olemas. 

Tegevuskava ja finantsprognoos

Jrk. nr
Tegevus
Mõõdik
Periood
Vastutaja
Eelarve

2.1
Keskkonnaministeeriumi ja valitsemisala asutuste jahindusspetsialistide tööülesannete analüüsimine tööjõu vajaduse selgitamiseks.
Analüüs tehtud, on olemas põhjendatud tööjõu vajaduse hinnang. 
2009
KKM
50 000

2.2
MMK ulukiseireosakonna arendamine ja kompetentsi tõstmine ning koostöö arendamine ülikoolidega.
Tööruumid (sh labor) ehitatud ja on olemas välitöövarustus. 75% jahimeestest on osakonna tööga rahul 
2009–2011
KKM, MMK
11 000 000

2.3
Tegevuskava väljatöötamine jahipidamise ja ulukite eluspüügi korraldamiseks tiheasustusaladel.
Tegevuskava on valmis ja heaks kiidetud
2010 
KKM, SIM
70 000

2.4
Jahipidamise korraldamist käsitlevate regulatsioonide analüüs ja parandusettepanekute tegemine.
Analüüs tehtud, jahindusnõukogu on ettepanekud kinnitanud ja muudatused on rakendatud. Regulatsioonid on muudetud ja muudatused heaks kiidetud
2008
KKM
30 000

2.5
Jahimaakorralduse juhendis kehtestatud jahiulukite elupaigamahutavuse määramise kriteeriumite analüüsimine.
Analüüs tehtud, põhjendatud ettepanekud esitatud.
2008
KKM
50 000

2.6
Jahikultuurialase tegevuse edendamise tegevuskava koostamine
Tegevuskava on valmis. 
2010
KKM
70 000

2.7
Eesti jahinduse hea tava ülestähendamine.
Hea tava on kirja pandud ja avalikustatud. 
2010
KKM
50 000

2.8
Jahimeestele suunatud koolitusprogrammi koostamine ja rakendamine.
Programm valmis ja rakendatud.
2009–2013
KKM, MMK
2 100 000

2.9
Jahindusalase ajakirja kirjastamise toetamine.
Ajakiri ilmub ja toimetatakse jahimeestele kätte.
2008–2013
KKM
12 000 000

Seadusandlusega seotud tegevus

Jrk. nr
Tegevus
Periood
Vastutaja

2.10
Jahiseaduses jahipidamise korraldamist käsitlevate regulatsioonide ülevaatamine ja muudatuste kehtestamine.
2008
KKM

2.11
Jahiseaduses jahiulukite (v.a suurkiskjad) iga-aastaste küttimismahtude määrajaks jahipiirkonna kasutaja määramine.
2008
KKM

2.12
Jahiseaduses riigi hallatavate jahimaade osakaalu, funktsioonide ja administreerimise ülevaatamine ja muudatuste sätestamine.
2008
KKM

2.13
Õigusaktide muutmine, mis võimaldab liita jahinduskasutusest väljas olevad looduskaitsestaatust omavad alad piirnevate jahipiirkondadega või moodustada uued jahipiirkonnad.
2008
KKM, LKK, MMK

Tabelis kasutatud lühendid: KKM – Keskkonnaministeerium, SIM – Siseministeerium, MMK – Metsakaitse ja metsauuenduskeskus, LKK – Riiklik Looduskaitsekeskus

3. Ulukiasurkondade seire, teadusuuringud ja kaitse

Olemasoleva olukorra kirjeldus

Eesti jahiulukifauna on suhteliselt liigirikas. Looduslike elupaikade olemasolu ja mitmekesisus on üheks eelduseks meie ulukiasurkondade elujõulisuse säilimisel. Tänu küllalt laiaulatuslikule kaitselade võrgustikule on ulukitel olemas taastootmiseks vajalikud turbealad, välja arvatud suure territooriuminõudlusega liikidel (näiteks suurkiskjatel). Alates 1990ndate aastate keskpaigast intensiivistunud metsaraie on tekitanud sobivad elupaigad oksatoitu tarvitavatele uluksõralistele, mistõttu suurkiskjatele oluliste saakliikide asurkonnad on elujõulised ja kõrge sigimispotentsiaaliga. Erinevalt Kesk-Euroopast toimib meie ulukifaunas (lisaks jahinduslikule regulatsioonile) kiskja–saaklooma omavahelistest suhetest tulenev loomulik arvukuse regulatsioon.

Jahiulukite loendus- ja küttimisstatistika 2001–2006 

JAHIULUK
2001
2002
2003
2004
2005
2006


L
K
L
K
L
K
L
K
L
K
L
K

Põder
10000
2747
10500
3438
11700
3848
11700
4075
12000
4582
12000
4931




Punahirv
1300
149
1300
148
1300
139
1600
123
1700
129
1800
140




Metssiga
12000
4937
13000
5660
16000
7003
17000
8122
17500
11692
19400
12225




Metskits
33000
3977
35000
5009
41000
5460
49000
7669
55000
10221
61000
13833




Karu
550
27
600
24
540
29
500
12
515
23
525
20




Hunt
190
46
170
30
70
17
90
37
90
18
110
41




Ilves
900
175
900
81
640
81
730
85
700
86
715
92




Kobras
14000
3164
16000
3689
15500
2957
17000
4384
17500
5452
17400
 7368




Väikekiskjate (sh võõrliikide nagu kähriku ja mingi) liialt kõrge arvukus on üheks võimalikuks põhjuseks, miks kunagiste populaarsete jahilindude metsise ja tedre arvukus on madalseisus ning vähenenud on ka teiste kanaliste, partlaste ja jäneste arvukus. Ühe populaarseima jahiuluki – metssea kohati taotluslikult kõrge asustustihedus võib mõnes piirkonnas negatiivselt mõjuda maas pesitsevatele lindudele ja väikeimetajatele. Lisaks majanduslikule kahjule on osal veekogudest täheldatav kobraste negatiivne mõju kalade rändele ja põhjaloomastikule. Võõrliikide negatiivse mõju vähendamisega on tegeletud ebapiisavalt, samuti puudub nii võõrliikide kui ka hulkuvate koerte ja kasside ohjeldamiseks selge kokkulepe ja tegevuskava.

Seire ja teadusuuringud

Oluliste muutusteta püsinud suured jahipiirkonnad ning stabiilne tööjaotus jahindusorganisatsioonide ja riigi institutsioonide vahel on taganud pikaajalise jahindusstatistika olemasolu. Lisaks loendus- ja küttimisandmetele on kõige põhjalikum ja pikem andmerida asurkonna soo ja vanuse struktuuri ning sigimisnäitajate kohta olemas põdra kohta. Praeguse aastakümne alguses alustati sama materjali kogumist ka punahirvede ja suurkiskjate kohta. Väiksemas mahus kogutakse ja analüüsitakse jahimeeste kogutud materjali teiste jahiulukite (metskitse, metssea ja väikeulukite) kohta. Teatud liigirühma või üksikute liikide osas jääb jahindusstatistika andmete kogumise sihipärasus siiski selgusetuks, ei ole teada, kuivõrd kasutatakse jahimeestelt kogutud andmeid ulukiasurkondade kasutamise planeerimisel või tegeletakse lihtsalt statistika kogumisega. 

Ulukiasurkondade jätkusuutliku kasutamise eelduseks on seire ja asurkondade seisundist põhjalike teadmiste olemasolu. Tänaseks on Eestis tehtud vaid üksikud uuringud ulukite territoriaalsuse ja elupaigaeelistuste selgitamiseks. Kõige suurem puudus vajalike andmete osas on suurkiskjate kasutamise ja kaitse planeerimisel, puudulikud on teadmised nii väike- kui suurkiskjate mõjust saakliikide populatsioonidele. Kiskjate mõju tuleb arvestada ka uluksõraliste kasutamise planeerimisel, st kui palju, mis soost ja kui vanu isendeid eelistavad kiskjad toiduks murda. Kindlasti vajab uurimist metssea võimalik negatiivne mõju lindudele ja väikeimetajatele. Uluksõraliste territoriaalsuse, suvise ja talvise elupaigakasutuse ning toitumiskäitumise teadmine võimaldab paremini suunata nende kasutamist ja vältida olulisi ulukite tekitatud kahjustusi.

Keskkonnaministeeriumi haldusalas tegeleb jahiulukite seire ja rakendusuuringute teostamise ja eestvedamisega Metsakaitse- ja Metsauuenduskeskuse (MMK) ulukiseireosakond, kes teeb koostööd teiste riigiasutuste, ülikoolide ja vabaühendustega. Valdkonna rahastamine toimub peamiselt SA Keskkonnainvesteeringute Keskuse metsanduse programmi jahinduse alamprogrammi kaudu, mitmeid olulisi projekte on rahastatud ka välisabist. Osa seiretöid on rahastatud ka riikliku keskkonnaseireprogrammi vahenditest. Seire ja rakendussuuringud on liialt projektipõhised ja killustatud – puudub selge pikkaajaline visioon, milliseid andmeid konkreetsete liikide osas vajatakse. Probleemiks on ka jahindusbioloogide vähesus ja ebapiisav rakendamine uurimistegevuses. Tulemuseks on see, et täna tegeletakse ainult teatud liikidega ning uuringute maht ja kvaliteet on eri liikide osas erinev. 

Suundumused

Tänast elupaikade olukorda võivad mõjutada sellised tuleviku suundumused nagu ehitustegevuse intensiivistumine (valglinnastumine) või kiirteede ehitamine, mis suurendab elupaikade fragmenteeritust. Looduskasutuse intensiivistumisega kasvab keskkonna üldine reostuskoormus ja sellega seoses sagenevad keskkonna toksikoloogilised probleemid, mis hakkavad negatiivselt mõjutama ulukipopulatsioonide seisundit ja kvaliteeti. 

Peamised probleemid

· Väikekiskjate (sh võõrliikide kähriku ja mingi), metssigade ning hulkuvate koerte ja kasside kõrge arvukusega kaasnev võimalik negatiivne mõju saakliikide populatsioonidele.

· Kobraste tekitatud majanduslik kahju ning osal veekogudest täheldatav kobraste negatiivne mõju kalade rändele ja põhjaloomastikule.

· Jahindusalaste otsuste langetamiseks vajaliku informatsiooni puudulikkus jahiulukite territoriaalsuse, elupaigaeelistuste, toitumise ja omavaheliste suhete osas. 

· Seire ja rakendussuuringute planeerimise vähene süsteemsus ja läbimõeldus. 

· Jahindusbioloogide vähesus ja ebapiisav rakendamine uurimistegevuses. Tegeletakse ainult teatud liikidega ning uuringute maht ja kvaliteet on liigiti erinev. 

· Jahindusstatistika vähene usaldusväärsus. 

Eesmärgid 

· Säilitada ulukite liikide mitmekesisus ja elujõulised populatsioonid ning tagada liikidevaheline soovitud ökoloogiliselt põhjendatud tasakaal.

· Tagada  ulukiasurkondade seisundi kohta saadava info usaldusväärsus ja kättesaadavus.

Tegevus eesmärkide saavutamiseks

· Keskkonnaministeerium koostöös Riikliku Looduskaitse Keskuse ja Metsakaitse- ja Metsauuenduskeskuse ning teiste ekspertidega koostab vajalike teadusuuringute kava, sh määrab prioriteedid ja vajalikud ressursid. 

· Vastavalt teadusuuringute kavale korraldatakse rakenduslikud teadusuuringud, et selgitada, kuidas mõjutavad asurkondade seisundit ulukite (sh võõrliikide) toitumise, territoriaalsuse, sigivuse, rännete, omavahelised seosed, elupaikadele avaldatav surve ja jahipidamine. Hinnatakse võõrliikide (kähriku, mingi, ondatra jt) levikut, arvukust ja mõju ökosüsteemile ning teistele liikidele. Rakendusuuringute tulemused on aluseks kohalike probleemsete liikide (nt väikekiskjate) ja võõrliikide ohjeldamisprogrammi koostamisel ning kaitse- või jahimaakorralduskavaga soovituste ja nõuete määramisel. 

· Koostöös teiste osalistega töötab Keskkonnaministeerium välja tervikliku ulukiseireprogrammi ja meetodid. Jahimeeste kogutavate seireandmete kvaliteedi parandamiseks koostatakse seiremetoodika ühe osana jahipiirkonna kasutajatele nn jahipäevikud, kuhu muuhulgas on võimalik märkida andmeid jahi käigus nähtud loomade arvu jms kohta. Ulukiseire andmete täpsustamiseks kasutatakse vajaduse korral alternatiivseid loendusviise või loendajaid. Eri liiki ulukite loendusmeetodite tõhususe ja täpsuse võrdlemiseks teostatakse katseprojekte. Ulukiseiret finantseeritakse riiklikust keskkonnaseire​programmist. 

· Koostatakse või uuendatakse suurkiskjate ja kopra kasutamise ja kaitsekorralduskavad.

· Kaasates mitmeid osalisi, moodustab Keskkonnaministeerium töörühma, mille ülesandeks on välja töötada tegevuskava, et selgitada hulkuvate koerte ja kasside võimalikku negatiivset mõju ulukiasurkondadele ning vajaduse korral rakendada meetmeid selle piiramiseks. 

Peamised tulemused

Jahiulukite teadmispõhise ohjamise korraldamiseks on käivitatud erinevate liigirühmade lõikes vajalikud teadusuuringud ja seda  eelnevalt koostatud tegevuskava alusel. Koostatud ja käivitatud on erinevate institutsioonide ja osapoolte koostöös kompleksne ulukiseireprogramm, mis tagab piisava ülevaate ulukiasurkondades toimuvate muutuste kohta. Võõrliikide ja hulkuvate koerte ning kasside võimalik negatiivne mõju looduslikele liikidele on hinnatud ja sellest tulenevalt on kavandatud vastavad tegevused. Kogu Euroopa mastaabis suuremat looduskaitselist tähtsust omavate liikide nagu suurkiskjate ja kopra kasutamine toimub kasutamise ja kaitsekorralduskavade alusel.

Tegevuskava ja finantsprognoos

Jrk nr
Tegevus
Mõõdik
Periood
Vastutaja
Eelarve

3.1
Jahinduslike teadusuuringute kava koostamine.
Kava on koostatud ja uuringud käivitatud.
2008
KKM, MMK
50 000

3.2
Rakenduslike teadusuuringute korraldamine.
Uuringutele seatud eesmärgid täidetud, saadud andmeid kasutatakse ulukite arvukuse reguleerimisel ja kaitsekorralduskavade koostamisel.
2009–2013
KKM, MMK
14 000 000

3.3
Komplekse ulukiseire programmi ja meetodite väljatöötamine.
Programm on koostatud ja seire käivitatud.
2008
KKM, MMK, LKK
70 000

3.4
Seireprogrammide rakendamine.
Andmete kasutajad on rahul seireandmete hulga ja kvaliteediga.
2009–2013
KKM, MMK, LKK
4 400 000

3.5
Suurkiskjate ja kopra kasutamise ja kaitsekorralduse kavade koostamine või uuendamine.
Kavad on valmis.
2009, 2011
KKM
300 000

3.6
Väikekiskjate (sh võõrliikide) ja teiste probleemsete liikide ohjeldamisprogrammi koostamine ja käivitamine.
Programm on olemas ja ohjeldamine käivitatud.
2009–2013
KKM, LKK, MMK
1 600 000

3.7
Tegevuskava koostamine hulkuvate koerte ja kasside probleemi lahendamiseks väljaspool tiheasustusalasid.
Tegevuskava on valmis.
2009 
KKM, PÕM, SIM 
100 000

Tabelis kasutatud lühendid: KKM – Keskkonnaministeerium, MMK – Metsakaitse ja metsauuenduskeskus, LKK – Riiklik Looduskaitsekeskus, PÕM – Põllumajandusministeerium, SIM – Siseministeerium

4. Jahiulukite tekitatud kahjustused

Olemasoleva olukorra kirjeldus

Praegune maakasutus on tekitanud sobivad elupaigad ja toitumistingimused põllu- ja metsakahjustusi põhjustavatele jahiulukitele. Ulukitele sobivate elupaikade olemasolu, talvetingimuste negatiivse mõju vähendamiseks rakendatav ulukihoole ning väljaspool suuremaid metsaalasid inimpelglike looduslike vaenlaste (suurkiskjate) vähene mõju võimaldab mitmete liikide arvukuse kiiret kasvu ja suurendab seetõttu nende tekitatud kahjustuste ulatust. Tõenäoliselt ei ole uluksõraliste arvukus olnud meie aladel kunagi nii suur kui viimase 50 aasta kestel. Kõige suurem vastuolu seisnebki selles, et jahiuluk on kehtiva seaduse järgi peremehetu vara, kuid jahiuluki elupaik ei ole seda mitte ja kuulub kellelegi, kes sellel pinnal oma majandustegevust korraldab. Maaomaniku soov kaitsta oma vara ja vältida ulatuslike ulukikahjustusi metsa- ja põllukultuurides on mõistetav. Selleks on mitmeid võimalusi, muuhulgas teatud ulukiliikide asustustiheduse vähendamine.

Kuna Eestis ei kuulu jahiõigus maaomanikule, püüab riik pakkuda maaomanikule jahiulukipopulatsiooni reguleerimise teenust. Kehtiva jahiseaduse järgi on jahipiirkonna kasutaja kohustatud kompenseerima maaomanikule jahiulukite tekitatud kahjustused, kuid selle eelduseks olevad tingimused muudavad jahiseaduse sätte üksnes deklaratiivseks. Kehtiva regulatsiooniga on tekitatud olukord, kus jahiulukite põhjustatud kahju hüvitamise kohustus ei tulene reaalsest kahjust, vaid see on seotud jahimaakorralduskavades kehtestatud jahiulukite maksimaalse arvukuse ületamisega. Jahiulukite arvukuse hinnangu annavad aga jahimehed ise ja nad võivad teadlikult näidata ulukite arvukust tegelikust madalamana. Sellise skeemi järgi võidakse teadlikult moonutada jahindusstatistikat ja see võib olla ka põhjuseks, miks teadlased arvavad, et praegu on metskitse tegelik arvukus jahimeeste hinnangust kuni kolm korda suurem. Loendusandmete tegelikkusele vastavuse piisava täpsusega kontrollimine on paraku töömahukas ja kulukas, kui mitte öelda võimatu. Eeldatakse, et maaomaniku ja jahimaakasutaja vahelises jahimaa kasutamise lepingus määratakse muuhulgas ulukikahjustustega seonduv, kuid praktikas see ei toimi, kuna jahindusorganisatsioonidel on võimalus neile sobimatute lepingutingimuste korral maaomanikuga lepingu sõlmimisest loobuda ning üldjuhul ei vähenda see jahipiirkonna jahinduslikku potentsiaali. Seni on vähe kasutatud võimalust lepingus selgelt kokku leppida vastastikused õigused ja kohustused, määrates maaomaniku jaoks jahindusest saadav otsene ja kaudne tulu. Peamiseks põhjuseks on siin asjaolu, et kehtiva jahiseaduse kohaselt ei ole maaomanikel üldjuhul võimalik jahimaakasutajale survet avaldada, mistõttu lepingupooled ei ole võrdes olukorras. Sõlmitud rendilepingud ei sisalda sageli selgeid kohustusi ning sisuliselt ei ole tegemist siduvate lepingutega.

Seni ei ole kehtestatud mitmete huvigruppide heaks kiidetud ulukikahjustuste hindamise metoodikat ja hüvitamise korda. Uluksõraliste (peamiselt metssea) põllukultuuridele tekitatud kahjustuste osas puudub isegi regulatsioon kahjustustest teatamiseks, rääkimata kahjude kompenseerimisest. Seega puudub statistiline ülevaade tekitatud põllukahjustuste ulatusest. Uluksõraliste tekitatud metsakahjustuste arvestus on samuti ebatäpne, kuna kirjalike kahjuteatiste vähest esitamist põhjendatakse asjaoluga, et puuduvad reaalsed vahendid olukorra leevendamiseks ning pelgalt statistikaandmete kogumiseks pole põhjust seda teha. Kahjustatud metsanoorendike pindala, millest metsaomanikud on teatanud, moodustab kaduvväikese osa ulukitele toitumiseks sobivatest metsanoorendikest ja paneb olemasoleva statistika vastavuse tegelikule olukorrale kahtluse alla. Kahjuteatistega saadud andmete ebaualdusväärsust kinnitab 2005. aastal Harju-, Rapla- ja Läänemaal kõigi kuni nelja aasta vanuste metsanoorendike inventeerimise tulemus: värske ulukikahjustus hõlmas koguni 50% aladest. 2007. aastal RMK korraldatud erakorraline kuni kolme aastaste okaspuukultuuride inventuur näitas, et keskmiselt oli värskelt kahjustatud 30% puudest. Näiteks Raplamaal oli kahjustatud koguni 49% puudest, seevastu Ida-Virumaal ainult 5%. Hinnanguliselt haarab kogu Eestis kobraste negatiivne mõju maamajandusele 10 000 hektari suuruse ala. Metsaomanike ja põllumeeste suurt rahulolematust ulukikahjustuste massilise esinemise tõttu kajastatakse pigem meedia vahendusel. 

Suundumused

Põllumajandustegevuse suurenev maht, erametsade heaperemehelik majandamine vastavalt erametsanduse heale tavale ning maaomanike teadlikkuse kasv oma õiguste ja kohustuste osas võimendab tulevikus ulukikahjustuste probleemi veelgi. Eriti terav on ulukikahjustuste probleem nende metsaomanike jaoks, kes on alustanud aktiivselt metsamaa taasmetsastamist ja metsanoorendike hooldamist.

Peamised probleemid

· Puudub uluksõraliste tekitatud põllumajanduskahjust teatamise regulatsioon, ei ole statistilist ülevaadet tekitatud kahjustuste ulatusest.

· Metsaomanikel puudub motivatsioon ulukikahjustustest teatamiseks, kuna sellel ei ole otsest mõju jahindustegevuse kaudu kahjustuste vähendamisele. 

· Kehtiva jahiseaduse järgi sõltub jahimeeste kohustus jahiulukite tekitatud kahju kompenseerida jahiulukite arvukusest jahipiirkonnas, kuid arvukust hindavad jahimehed ise. Riiklikel institutsioonidel puudub praktiline võimalus jahipiirkonna kasutaja esitatud jahiulukite loendusandmeid kontrollida.

· Puudub huvigruppide kokkulepe, kui suures ulatuses on ulukikahjustused lubatud.

· Ei ole kehtestatud mitmete huvigruppide heaks kiidetud ulukikahjustuste hindamise metoodikat ja hüvitamise korda.

· Maaomaniku ja jahimaa kasutaja vaheline jahimaa kasutamise leping ei reguleeri praktikas ulukikahjustustega seonduvat. 

Võimalused

· Võimalik konfliktide leevendamise abinõu oleks laiendada maaomaniku jahiõigust väikeulukijahile, st lisaks maaomaniku õigusele oma kinnistul jahti pidada, võivad tema nõusolekul seal jahti pidada ka jahimehed, kes ei kuulu kohaliku jahindusorganisatsiooni koosseisu. Selle muudatusega kaasnevalt kaoks jahipiirkonna kasutaja kohustus hüvitada väikeulukite (sh kopra) tekitatud kahju maaomanikele.

· Samasugune efekt võiks olla metskitse muutmisel väikeulukiks tingimusel, et sealjuures laiendatakse maaomaniku jahiõigust - st lisaks maaomaniku õigusele oma kinnistul jahti pidada, võivad tema nõusolekul seal jahti pidada ka jahimehed, kes ei kuulu kohaliku jahindusorganisatsiooni koosseisu. Ühtlasi vabaneks jahipiirkonna kasutaja kohustusest hüvitada metskitse tekitatud kahju erametsaomanikele.

· Üheks võimaluseks on laiendada maaomaniku jahiõigust metssigade tekitatud kahjustuste vältimise eesmärgil oma kinnistul asuval põllumaal - st ainult nn probleemisendid (v.a emis põrsastega) oleksid lindprii staatuses ja lisaks maaomaniku õigusele oma põllumaal jahti pidada, võivad tema nõusolekul seal jahti pidada ka jahimehed, kes ei kuulu kohaliku jahindusorganisatsiooni koosseisu. Ühtlasi vabaneks jahipiirkonna kasutaja kohustusest hüvitada metssigade tekitatud kahju põllumajandusele.

Eesmärk 

· Saavutada huvigruppide kokkulepe uukikahjustuste lubatud ulatuse osas ja kehtestada huvigruppide õigused, kohustused, vastutuse ja kahjukäsitluse süsteemi jahiulukite põllu- ja metsamajandusele tekitatud kahjustuste mõju vähendamiseks.

Tegevus eesmärkide saavutamiseks

· Jahipiirkonna kasutajatele avatakse küttimise paremaks suunamiseks vajaliku ülevaate saamiseks jahindusalane infosüsteem (veebileht), mis võimaldab juurdepääsu jahipiirkonna digitaalsele kaardile, kuhu on kantud jahipiirkonna kõlvikud, koprale asustamiseks lubatud ja keelatud veekogud ning igal aastal tehtud põllu- ja metsamajandustööd, rakendatud kaitseabinõud ning maaomanike teadete kohased ulukikahjustuste asukohad ja ulatus. Samas leiab kajastamist ka muu jahindusteave. 

· Keskkonnaministeerium kutsub kokku töörühma, kes töötab välja uluksõraliste ja kopra tekitatud kahjustuste hindamise ja majandusliku kahju arvutamise metoodika ning hüvitamise korra. Kahjustuste hüvitamise korra kehtestamisel on eesmärgiks maaomanike ja jahipiirkonna kasutajate motiveerimine vältima kahjustusi metsa- ja põllumajandus- ning jahindustegevuse kaudu. Nimetatud korra väljatöötamisel lähtutakse muuhulgas järgmisest: 

a) põllu- ja metsamajandusele tekitatud kahju kannavad nii maaomanik kui ka jahimees kahe peale, st jahiulukite tekitatud kahju, mis ületab kahjusaaja omavastutuse määra, kompenseerib kahjusaaja nõudmisel jahipiirkonna kasutaja; 

b) kahjusaaja omavastutusmäära ehk äririski kehtestamisel võetakse arvesse keskmisi kulutusi, mida maaomanik peaks tegema kahjustuste vältimiseks, ehk omavastutusmäära kehtestamine peab motiveerima maaomanikku tegutsema oma vara kaitseks ning piirama jahipiirkonna kasutajatele esitatavaid ülemääraseid rahalisi nõudeid;

c) tekitatud kahju hindab kahjusaaja tellimusel maakonna keskkonnateenistus, kes koostab ka asjakohase hindamisakti. Kui tekitatud kahju on suurem kahjusaaja omavastutuse määrast, siis tasub hindamiskulud jahipiirkonna kasutaja, vastasel korral üksnes kahjusaaja ise;

d) kehtestatava korra ühe osana sätestatakse õigusaktis jahimaa kasutamise miinimumnõudeid sisaldava lepingu vorm, kus fikseeritakse ulukikahjustustega seonduv. Edaspidi ei saa jahipiirkonna kasutaja miinimumnõudeid sisaldava lepingu sõlmimisest loobuda ning leping ja hindamisakt on ka kahjusaajale õiguslik alus vajaduse korral kohtusse pöörduda; 

e) kahju kompenseerimise eelduseks on teavitamine kõigist kavandatavatest töödest, mis loovad eeldusi ulukikahjustuste tekkeks, ning asjaolu, et maaomanik ei ole vähemalt kahju tekkimisele eelneval jahihooajal jahipidamist oma kinnistul keelanud; 

f) kui kriitilisel osal jahipiirkonna pindalast on maaomanikud jahipidamise keelatud, ei ole jahipiirkonna kasutajal kahju kompenseerimise kohustust; 

g) tekitatud kahju kompenseerimisel lähtutakse reaalsetest kahjustustest ning ei arvestata enam jahiulukite arvukust jahipiirkonnas ja ulukihooldetööde teostamist; 

h) kui kaitsealal on kaitse-eeskirjaga sätestatud kahjustusi tekitavatele jahiulukitele jahipidamise piirangud, siis kaetakse osa kahjustuste kompenseerimiseks minevast rahast riigieelarvest. Sama korda rakendatakse ka kaitsealaga külgnevates jahipiirkondades.

· Väljatöötatud uluksõraliste ja kopra tekitatud kahjustuste hindamise metoodika ja hüvitamise korra katsetusperiood on 1 aasta. Katsetusperioodile eelneb ulukikahjustuste hindamise metoodika ja hüvitamise korra tutvustamine põllumajandustootjatele, metsakasvatajatele ja jahimeestele. Katsetusperioodi lõppedes täiendatakse vajaduse korral kahjustuste hindamise metoodikat ja hüvitamise korda.

Peamised tulemused

Uluksõraliste ja kopra tekitatud kahjustused kannavad edaspidi kahjusaaja (maaomanik) ja jahipiirkonna kasutaja kahepeale. Kahjusaaja peab taluma kahju, mis jääb alla kehtestatud omavastutusmäära ning jahipiirkonna kasutaja on kohustatud hüvitama kahjud, mis ületavad kahjusaaja omavastutusmäära. Kahjustuste hindamise ja hüvitamise kord on väljatöötatud ja  erinevate huvigruppide poolt heaks kiidetud. Loodud on jahinduslik infosüsteem, mis võimaldab jahipiirkonna kasutajatel küttimise suunamiseks saada ülevaade jahipiirkonnas asuvatest metsa- ja põllukultuuridest. 

Tegevuskava ja finantsprognoos

Jrk nr 
Tegevus
Mõõdik
Periood
Vastutaja
Eelarve

4.1
Jahindusliku infosüsteemi (veebilehe) koostamine.
Infosüsteem on valmis, 

60% kasutajatest hindab lahendust positiivselt. 
2009
KKM, MMK
1 500 000

4.2
Uluksõraliste ja kopra tekitatud kahjustuste hindamise metoodika ja hüvitamise korra väljatöötamine.
Metoodika ja hüvitamise kord on valmis ja heaks kiidetud.
2008–2009
KKM, MKK
80 000

4.3
Uluksõraliste ja kopra tekitatud kahjustuste hindamise metoodika ja hüvitamise korra tutvustamine põllumajandustootjatele, metsakasvatajatele ja jahimeestele ning metoodika ja korra testimine ja rakendamine.
70% huvirühmade esindajatest on saanud vajaliku ülevaate. Kahjustuste hüvitamise kord rakendunud 2009. aastal


2009
KKM
500 000

Õigusaktideega seotud tegevus

Jrk. nr
Tegevus
Periood
Teostaja

4.5
Jahiseadusega uluksõraliste ja kopra tekitatud kahjustuste hindamise metoodika ja hüvitamise korra kehtestamine.
2008–2009
KKM

Tabelis kasutatud lühendid: KKM – Keskkonnaministeerium, MMK – Metsakaitse ja metsauuenduskeskus.

5. Jahinduse rahastamine ja jahiulukivaru realiseerimine

Olemaoleva olukorra kirjeldus

Eestis väljakujunenud jahindustegevus on valdavalt mitteäriline ja riigi eesmärk on olnud toetada ennekõike jahinduse ökoloogilist ja rekreatiivset rolli. Vastavalt keskkonnatasude seadusele tuleb jahipiirkonna kasutajatel maksta riigieelarvesse jahipiirkonna kasutusõiguse tasu ning laekunud raha suunatakse SA KIKi kaudu jahiulukivaru taastootmiseks ja kaitseks. Keskkonnaministeeriumi ettepanekul rahastatakse projektipõhiselt riigi jaoks olulisi jahindussektori valdkondi. Jahipiirkonna kasutajad on viimase kahe aasta jooksul maksnud riigieelarvesse ligi 6,7 mln krooni aastas, sealjuures keskmine maksukoormus on 1,5 krooni jahimaa hektari kohta. 

Jahinduse rahastamine KIKi jahinduse alamprogrammi kaudu aastatel 2004–2007, mln krooni

Valdkond
Aasta


2004
2005
2006
2007

Jahimaakorraldus
1,14
0,74
0,75
0,79

Seire ja teadusuuringud
1,05
0,89
1,33
1,72

Õppebaasid ja lasketiirud
0,93
1,49
2,38
3,67

Jahimeeste koolitus ja täiendõpe
0,39
0,7
0,67
0,42

Ajakiri Eesti Jahimees
0,65
2,24
2,29
2,3

Trükised, üritused jms
0,3
0,58
0,62
0,46

Kokku
4,46
6,64
8,04
9,36

Jahinduse rahastamiseks määratud vahenditest suunatakse ligikaudu kolmandik ajakirja Eesti Jahimees väljaandmiseks ja igale jahimehele kojutoimetamiseks. Viimase kolme aasta jooksul on kolmekordistunud vahendite suunamine õppebaaside ja lasketiirude rajamiseks. Projektitoetuste eraldamisel on eelistatud maakondade või üleriigilisi jahindusorganisatsioone, mis esindavad mitmeid jahipiirkonna kasutajaid. Suuremas mahus on rahastatud ka jahiulukite seire- ja teadusuuringuid. 

Kehtiv jahipiirkonna kasutusõiguse tasu on pigem madal ega suuna jahipiirkonna kasutajaid majandustegevusele, kuigi selleks on üsna hea potentsiaal. Kuna riik muus osas jahinduse ressursikasutuse maksustamisse ei sekku, võib jahipiirkonna kasutaja jätta jahiulukivaru müügist saadud tulu enda käsutusse ja see suunatakse üldjuhul tagasi jahindustegevusse. Kui praeguste küttimismahtude juures kuuluks kõikide arvukamate uluksõraliste (põdra, metskitse, metssea) lihakehad turustamisele, oleks müügist saadav tulu ligikaudu 45 mln krooni. Siia lisanduks veel tulud jahiteenuse ja jahitrofeede (sh suurkiskjate trofeede) müügist. Kaudsetest tuludest lisanduksid siia veel ulukifarmidest ning majutus- ja toitlustusteenusest saadavad tulud. 

Statistikaameti andmetel (peamiselt RMK esitatud andmete põhjal) on viimase kolme aasta jooksul ligikaudu kolmandiku võrra kasvanud tulud ulukiliha müügist ja jahiturismist. Ulukiliha väärtustamisega seotud tegevus on olnud suhteliselt tagasihoidlik. Samal ajal on märgatavalt vähenenud tulu karusnahkade müügist, põhjuseks karusnahkade madal hind ja turustamisvõimaluste vähesus. Jahindustöötajate arv on Statistikaameti andmetel viimase kuue aasta jooksul (2000–2005) vähenenud ligi kolmandiku võrra (102lt 67le). Andmed jahindusse kaudselt kaasatud töötajate arvu kohta puuduvad. Jahinduse väljakujunenud infrastruktuurile (lasketiirudele, jahimajadele, jahikantslitele) lisaväärtuse andmine teenuste ja loodusturismi tootearenduse abil on seni olnud vähene. Puudulik on ülevaade kogu jahimajanduse tulukusest.

Suundumused

Jahindusvaldkonna kulude planeerimisel on oluline arvestada, et omapoolsete kohustuste täitmata jätmise (jahiulukite lubamatult kõrge arvukuse) korral tekib tulevikus jahimaakasutajatel lisaks jahimaakasutusõiguse tasule ka majanduslikke kohustusi maaomanike ees. Jahinduse tähtsus elatusvahendina väheneb koos inimeste sissetulekute kasvuga. Parimad võimalused jahindusest saadava tulu ja tööhõive suurendamiseks on seotud jahinduse integreerimisega uute loodusturismi toodete väljaarendamisse (koostöös maaomanike ja turismiettevõtetega). Tõenäoliselt kasvab ka kodumaiste jahiulukite tehistingimustes (ulukifarmides) pidamine jahinduseesmärkidel kasutamiseks. Statistikaameti andmetel on metssigade farmide arv kasvanud aastatel 2000–2005 ühelt kümnele, samas faasanifarmide arv on viimase kolme aasta jooksu vähenenud poole võrra (15lt 8le). 

Peamised probleemid

· Vähene lisaväärtuse andmine väljakujunenud jahindusinfrastruktuurile (lasketiirudele, jahimajadele, jahikantslitele). 

· Tagasihoidlik tegevus ulukiliha väärtustamiseks ning vähenenud tulu karusnahkade müügist.

Eesmärgid

· Mitmekesistada jahindustegevust ja tekitada võimalused jahisaaduste paremaks realiseerimiseks.

· Suunata jahipiirkonna kasutusõiguse eest laekunud raha jahindussektoris sihipärase tegevuse rahastamiseks.

Tegevus eesmärgi saavutamiseks

· Keskkonnaministeerium koostöös Põllumajandusministeeriumiga töötab välja jahindustegevuse mitmekesistamise kava, mis aitab suurendada maapiirkondade sotsiaalset sidusust ning anda ulukiressursile lisandväärtust selle efektiivse kasutamise kaudu. 

· Riik toetab investeeringuid jahiulukite esmatöötlemiskohtade rajamiseks ja ulukiliha väärtustamisega seotud tootearenduse edendamiseks. Analüüsitakse karusnaha kasutamise potentsiaali ning tulemustest lähtuvalt kavandatakse vahendid karusnahast saadava tulu maksimeerimiseks. Koostöös kohalike turismiettevõtjatega toetatakse jahinduslike rajatiste (jahimajade, lõkkeplatside, kõrgistmete jms) ehitust ja rajamist. 

· Ulukiressursi müügist saadava tulu jätab riik jahipiirkonna kasutaja kasutusse. See suunatakse jahinduse põhieesmärkide täimiseks, sh jahiulukite liialt kõrgest arvukusest tingitud põllu- ja metsamajandusele tekitatud kahjustuste kompenseerimiseks.

· Jahipiirkonna kasutusõiguse tasuna laekunud vahenditest rahastatakse Keskkonnaministeeriumi ettepanekul projektipõhiselt olulisi jahindussektori valdkondi prioriteetsuse järgekorras järgmiselt:

a) seire ja teadusuuringud;

b) jahimeeste koolitus (sh jahindusajakirja väljaandmise toetamine);

c) jahindusrajatiste (sh õppebaaside ja lasketiirude) ehitamine;

d) jahinduse maine kujundamine;

e) arendusprojektid ja abiprogrammid probleemvaldkondades.

Peamised tulemused

Jahindusliku tegevuse osatähtsus maaturismi osana on suurenenud. Paranenud on jahisaadustele (ulukiliha ja karusnahk) lisandväärtuse andmise võimalused ja turustamise potentsiaal. Ulukiressursi müügist saadav tulu jääb endiselt jahipiirkonna kasutaja kasutusse. Jahipiirkonna kasutusõiguse tasuna laekunud vahendid suunatakse eelkõige jahiulukivaru teadmistepõhise kasutamise ja kaitse korraldamiseks.

Tegevuskava ja finantsprognoos

Jrk nr 
Tegevus
Mõõdik
Periood
Teostaja
Eelarve

5.1
Tegevuskava väljatöötamine jahindustegevuse mitmekesistamiseks.
Tegevuskava on valmis
2010
KKM, PÕM
300 000

5.2
Tegevuskava väljatöötamine jahisaaduste efektiivsemaks kasutamiseks.
Tegevuskava on valmis
2010
KKM, PÕM
200 000

Tabelis kasutatud lühendid: Keskkonnaministeerium – KKM, Põllumajandusministeerium – PÕM

6. Jahinduse maine ja avalikkuse teavitamine

Olemasoleva olukorra kirjeldus

Jahinduse jätkusuutlikkuse huvides on vajalik teadlikult tegelda nii jahikultuuri edendamise kui jahinduse maine kujundamisega. Meedias leiab kergemini kajastamist jahindusalaste õigusaktide või eetikanormide rikkumine, kuid jahindustegevuse positiivne roll ei ole meedia jaoks nii atraktiivne. Kui jahimehed ise ei tegele aktiivselt ja läbimõeldult avalikkuse teavitamise ja mainekujundamisega, sõltubki avalik arvamus pigem meedias negatiivselt kajastatud jahimeeste üksikuist eksimustest, probleemidest ja konfliktidest. Jahinduse maine kujundamisel on kõige tähtsam sihtgrupp maaomanikud, teisteks olulisteks sihtgruppideks on rohelise mõtteviisiga inimesed, Eesti laiem avalikkus ning Euroopa Liit. 

Jahimeeste ja maaomanike suhteid mõjutab tugevalt ajalooline taust. Ühelt poolt ei ole Eestis aja jooksul väljakujunenud jahikultuur ja -tavad kohanenud piisavalt kiiresti eraomandi ja omaniku huvide arvestamisega, mis võib põhjustada maaomanike vähese kaasamise või nende õiguste ignoreerimist. Teisalt on maaomanike teadlikkus ja suhtumine oma maaomandisse alles välja kujunemas. Paljud maaomanikud ei ole teadlikud oma õigustest ja kohustustest või lihtsalt ei tunne huvi oma maade vastu. Koostööd raskendab sageli väikemaaomanike suur arv, maaomandi piiride puudulik tähistus ja omanike sage vahetumine. Probleeme maaomanike ja jahimeeste vahel võimendab ebapiisav suhtlemine. Vähene dialoog tekitab infopuuduse ja kujundab negatiivseid eelarvamusi. Maaomanike jahindustegevusse kaasamine ja nende sel alal kaasa rääkimine on vähene. Samas on jahimeeste arv käesoleva sajandi algusest tänaseni tõusnud 13 500lt 15 000ni. Jahimeeste suhtarv elanikkonnas (1%) on meil Euroopa keskmisel tasemel, kuid me jääme mitmekordselt maha põhjamaadest: näiteks Soomes on see näitaja 5,8%. Praegu tuleb meie jahindussektor vaevu toime suurulukite arvukuse reguleerimisega ja väikeulukite küttimine on jäänud hoopis tahaplaanile.

Suundumused

Suhetes maaomanikega tuleb arvesse võtta mitmeid olulisi suundumusi. Üha enam suureneb maaomanike teadlikkus oma õigustest (sh õigusest jahti keelata) ning nende soov tulu teenida. Sellega koos paraneb maaomanike organiseeritus ja mõjusam oma huvide kaitsmine. Lähiaastatel jätkub maaomandi killustumine valglinnades ja suvituspiirkondades ning maaomandi suurenemine maapiirkondades. Maaomanike positiivse suhtumise ja toetuse saavutamise peamisteks võimalusteks on senisest tõhusam konflikte ennetav teavitustegevus ja maaomanike aktiivsem otsene kaasamine jahindustegevusse jahimeestena
, kui kaudne kaasamine näiteks ulukihooldetegevusse või jahindusinfrastruktuuri rajamisse. Sarnaselt muu Euroopale võib juba lähitulevikus saada olulisimaks ressursiks maa, mis sobib uluki elupaigaks ja jahipidamiseks, ning jahiõigus võib tulevikus kuuluda täielikult maaomanikele. 

Probleemid

· Aktiivse mainekujunduse vähesuse tõttu kujundab avalikkuse arvamust jahimeestest ja jahindusest peamiselt meedias avaldatavad negatiivse hoiakuga uudised ja artiklid. 

· Maaomanike huvide mittearvestamine ja maaomanike vähene kaasatus jahindustegevusse tingib vastuolude kasvu maaomanike ja jahimeeste vahel.

· Jahimeeste väike arv.

Eesmärgid

· Kujundada jahindustegevust toetav maine mitmesugustes sihtgruppides, sh maaomanike hulgas.

· Suurendada jahimeeste arvu ja seda eelkõige maaomanike arvel.

Tegevus eemärgi saavutamiseks

· Elanikkonna teavitamiseks jahipidamise vajalikkusest ja jahinduse positiivse maine kujundamiseks koostatakse ning viiakse ellu avalikkuse teavitamise programmid. 

· Töötatakse välja maaomanike nõustamissüsteem ja muud asjakohased meetmed (sh trükised ja koolitus) eesmärgiga suurendada maaomanike teadlikkust ja positiivset suhtumist jahindusse. 

· Maaomanikele suunatud piirkondlikud koolitusüritused, mille eesmärk on jahipidamisõigust tõendava dokumendi (jahitunnistuse) saamine.

· Maaomanike ja jahindusorganisatsioonide koostöös valmistatakse ette miinimumnõudeid sisaldav jahimaa kasutamise näidisleping.

· Koostöös metsahariduse koostöökojaga integreeritakse jahinduse teema loodusharidusse. 

Peamised tulemused

Jahinduse maine ja elanikkonna teadlikkus jahindusliku tegevuse vajalikkusest on paranenud. Jahinduses toimuvat oluliselt mõjutava sihtgrupi ehk maaomanike informeerimiseks ja nõustamiseks on rakendunud vastavad programmid. Sihipäraselt toimub jahindusliku tegevuse propageerimine eelkõige maaomanike hulgas ja korraldatakse maaomanikele suunatud piirkondlikke koolitusi jahitunnistuse saamiseks vajaliku eksami sooritamiseks. 

Tegevuskava ja finantsprognoos

Jrk. nr
Tegevus
Mõõdik
Periood
Vastutaja
Eelarve

6.1
Avalikkuse teavitamise programmi ja meediaplaani koostamine ning käivitamine.
Programm on valmis ja rakendatud.
2010–2013
KKM
900 000

6.2
Maaomanikele suunatud jahindustegevuse propageerimise ja nõustamissüsteemi väljatöötamine ning rakendamine.


Nõustamissüsteem on valmis ja rakendatud.
2010–2013
KKM
1 400 000

6.3
Maaomanikele suunatud piirkondlike koolitusürituste korraldamine jahitunnistuse saamiseks vajaliku eksami sooritamise ettevalmistamiseks. 


Kokku on toimunud vähemalt 70 koolituskursust.
2010–2013
KKM
2 000 000

6.4
Jahimaa kasutamise näidislepingu vormi väljatöötamine.
Lepingu vorm on olemas ja aktsepteeritud.
2009
KKM
30 000

6.5
Jahinduse teema integreerimine loodusharidusse.
Jahindust käsitletakse ühe teemana loodushariduses.
2011
KKM, HTM
500 000

Tabelis kasutatud lühendid: KKM – Keskkonnaministeerium, HTM – Haridus- ja Teadusministeerium

�	Keskkonnainvesteeringute keskuse raha kogutakse jahimeestelt jahimaa kasutusõiguse tasuna.


�	Teemat on käsitletud strateegia esimese peatükis “Jahiõigus ja jahimaa suurus”.







